पङास्तै सुमरतै मञ्झ शिवालक दी कचेड़ली (उत्तरी) धारा दी सारा-हां उचेरी चोटी खुआंदी ऐ। नीले अम्बरै नै गल्लां करदी सतह् समुन्द्रां-हां लगभग साड्डे छे ज्हार फुट उच्ची टीसी ऐ, नां कोई बू’टा नां कोई झूड़ी, बड़े-बड़े लम्मे झिक्के-पद्धरे मदान, कुसै जमानै, अत्त गै पद्धरे हे जेह्‌ड़े अज्ज-कल्ल रोढ़ (Erosion) पौनै करी दन्द खिञ्जेदे-जन लभदे, कीजे खर लग्गनै कारण मित्ती रुढ़ने मगरा जनखर बन्दोई गेदी ऐ ते करोड़े ब’रें दे मादे जनौरे दे हड्ड जेह्‌कड़े फौसिल बनी गद न लभन लगी पौंदे न। सारा सम्त नंगा ऐ, जित्थें कुतै मित्ती बची गेदी ऐ सैली प्हाड़ी खब्बल (जस च त्रिणी खासी ऐ) मखमल बनी उज्जी आदी ऐ। पानी कुतै-कुतै गै लभदा, बो ठण्ड होनै करी पीते दी धीशना बी नीं होंदी, ते जे कुतै पानी कुर्जदा लभी जा तां इक्क घुट्ट बी नेईं पीन होंदा। नड़-नड़ करदा निर्मला नीर धुप्पा दी चटैइयै नै सत्त रंग कढ्डदा बड़ा गै भला लगदा, मनो बुड्ढी-बुड्ढे दी पीं’ग पेदी होऐ ते मनमोह्‌ना संगीत-ज उज्जी पेदा ऐ, सेही होंदा जे शिबजी दा डमरू हून बज्जा, पलै बज्जा जां पता नी पार्बती कुत्थुआं आई निकलदी ऐ। इंदे सयालै पाले सक्खर पौने करी मित्ती अत्त गै काली ते भुरपुरी होई गेदी ऐ। सम्तै दै लाग्गै गै कुतै-कुतै लोकें दियां दुहारीं न, जां फिरी ऐग्रीकल्चर मैह्‌कमे खारबंदी करी डक दित्ते दे न, जां बड्डे-बड्डे फार्म बनाए दे न। इक्क पास्सै माइक्रोवेव स्टेशन रामचंदै दे तलाऽदै लागै बी बनाए दा ऐ रातीं इय्यां चमकदा मनो अम्बरै र चमचम तारा होऐ। बरखा होऐ भां न्हेर गुफार एह् तारा जगमग-जन करदा रौंह्‌दा बो धूड़ नीं पेदी होऐ। दूरा दा दिक्खनै र एलोरा दी नाच करदी मूरती-जन लभदी जां लम्मियां पतलियां जङा आला गल्डजाल-जन लभदा ऐ।